google/wiki40b huggingface dataset:
Reidar Larsen

Karriere

Han startet karrieren som pianist i Stavanger-bandene Nurk Twins og Staccato før han i 1974 var med å starte rockebandet Stavangerensemblet. De to første årene spilte bandet eksperimentelt instrumentalmusikk innen jazz og rock, men la etterhvert om til rock på Stavanger-dialekt og ble det ledende bandet innen Stavangerbølgen på begynnelsen av 80-tallet. Larsen var med på bandets debutalbum Ta ein kjangs! som ble gitt ut i begynnelsen av 1980 før han sluttet ved årsskriftet 1980–1981. Han ble deretter med i Smalhans som eksisterte i perioden 1981–1983 og bestod av medlemmer fra det da oppløste Nurk Twins. 
Blueskarrieren startet i 1980 da han fikk forespørsel fra Stavanger Jazzklubb om å lage et bluesprosjekt og satte sammen Reidar Larsen Blues Kvartett. I 1982 debuterte han med soloalbumet I'm a Bluesman. Han har siden gitt ut totalt ti studioalbum og to livealbum. I 2009 ga han ut Kom inn te oss som er hans første norskspråklige album. For albumet fikk han Spellemannprisen 2009 i klassen blues.
De første årene turnerte han under navnet Reidar Larsen blues band. På begynnelsen av 90-tallet var The Boogie Bastards hans faste backingband med medlemmer som gitarist Freddy Lindquist, trommeslageren Leif Hemmingsen (begge fra The Vanguards) og bassist Kjell Arne Jensen. Fra 1997 har The Storytellers vært fast backingband med medlemmene gitarist Arne R. Skage jr., bassist Kyrre Sætran og trommeslager Knut Hem. Han har i tillegg samarbeidet med en rekke artister, både her hjemme og i USA. Blant annet de norske gitaristene Marius Müller og Knut Reiersrud og i de senere år den amerikanske slidegitaristen Roy Rogers som han i 2006 ga ut albumet Crossing med.  Han har også deltatt på innspillinger med artister som Svein Tang Wa, Eriksen, Vestlandsfanden og Vazelina Bilopphøggers. 
Han er nå ansatt som lærer i religion, etikk og lyd ved Hetland videregående skole.
Dessertkniv

Dessertkniv er en kniv til å spise dessert med. Dessertkniver har en størrelse som ligger mellom fruktkniver og bordkniver. Bladet er laget i plett eller sølv for at det skal stå seg godt mot fruktsyre, men dessertkniver kan også være laget av horn. I moderne bestikk forekommer det at samme knivmodell selges både som dessertkniv og barnekniv.
Colombias økonomi

Colombias økonomi er et framvoksende marked som karakteriseres av den sterke veksten det har opplevd i det 21. århundret. I 2011 hadde landet et bruttonasjonalprodukt på 369 802 millioner USD, som plasserer det på en 31.-plass på verdensbasis. Økonomien er Latin-Amerikas tredje største, etter Brasil og Mexico, og foran Argentina og Peru. Colombias viktigste eksportvare er råolje, som utgjorde 51,4 % av landets eksport i 2012, etterfulgt av karbon med 12,9 %.
Colombia er medlem av en rekke internasjonale økonomiske organisasjoner, deriblant Verdens handelsorganisasjon. Det regnes også som ett av de fem tilvekstlanda i CIVETS. Innen Amerika er Colombia medlem av Den interamerikanske utviklingsbanken, Det andinske fellesskapet, De søramerikanske lands union og Stillehavsalliansen.
Sumburgh Head

Sumburgh Head ligger på sydspissen av  i den skotske øygruppen Shetland. Like ved Sumburgh Head ligger Shetlands hovedflyplass Sumburgh airport og det arkeologiske funnet Jarlshof fra neolittisk tid.
Korset kors

Korset kors (engelsk: cross crosslet, tysk: Wiederkreuz) er et likearmet kors som har mindre tverrstreker litt før korsarmenes ender. Det kan ses som en variant av det likearmete korset. Korset kors skiller seg fra krykkekorset (teutonisk kors) som har tverrstrekene ved endene til korsarmene.
Korset kors brukes som figur i våpenskjold og inngår blant de mange heraldiske korsformene. I England brukes det bl.a. i våpenet til slekten Beauchamp, jarler av Warwick.
Rikets sal

Rikets sal (engelsk: Kingdom Hall) er betegnelsen på Jehovas vitners forsamlingslokaler. Betegnelsen ble første gang brukt i 1935 om en bygning i Honolulu på Hawaii.
Rikets saler kan ha forskjellig utseende, men de bærer vanligvis preg av at de skal være til praktisk bruk. De er enkle forsamlingslokaler med en større sal. Man unngår omfattende kunstnerisk utsmykning som kunne lede tankene hen på tradisjonelle kirker. Slik sett har Rikets saler mer til felles med bedehus.
Jehovas vitner holder ofte dugnader hvor de bygger Rikets saler selv. Vanligvis ønsker man å holde kostnadene nede, hvilket gjenspeiles i at bygningene skal være enkle.
Værøy Idrettslag

Fotball

Idrettslaget arrangerte i 2012 og 2013 fotballskole for barn sammen med sjømatselskapet Nergård AS og Tromsø Idrettslag.
Etter flere år uten seniorlag i fotball, spiller klubben i 5. divisjon under 2016-sesongen.
Solifluksjon

Solifluksjon, flytjord eller jordsig er massebevegelse av oppbløtt jord som er i sakte sig. Det er en karakteristisk transportprosess i periglasialt miljø. Solifluksjon skjer der det er skrånende terreng, frossen jord som tiner og frigjør mye vann eller det ellers er rik tilgang på overflatevann, leir- og siltholdig jord, og samtidig lite vegetasjon som kan hindre jordsiget. Solifluksjon er særlig knyttet til fjellområder og polare områder med leirholdig morene og sparsom vegetasjon.
Synlige tegn på solifluksjon er opptil meterhøye valker og tunger av jord i skrånende terreng. Landformene skapes fordi det øverste jordlaget siger med høyere hastighet enn lag lengre ned. Dette vil spesielt være tilfelle når det øverste jordlaget er tinet mens lag lengre ned har tele eller permafrost. På Spitsbergen er hastigheter på 5-12 cm/år målt i skråninger med helning på 7-15°.
Thoris

Utseende

Middelsstore, slanke, brune trebukker med hvite flekker på dekkvingene. Antennene er vanligvis omtrent så lange som kroppen. Pronotum er tønneformet. Dekkvingene er jevnbrede, med en liten tann i spissen. Beina er tynne og middels lange.

Levevis

Larvene lever i død ved, mest av løvtrær.

Utbredelse

Slekten er utbredt i Australia og Ny-Guinea.
Plankehaugen

Plankehaugen er supporterklubben til Fredrikstad Fotballklubb. Supporterklubben ble startet av noen elever ved Gressvik Ungdomsskole i 1999, da klubben fortsatt var i 2. divisjon.
Plankehaugen var også en tribuneplass på Fredrikstad stadion, hvor hjemmesupporterne sto. Nå kalt «sørsia».
Kærnemælkskoldskål

Kærnemælkskoldskål (ofte blott koldskål) betegner i Danmark i dag en søt kald suppe eller drikk, lavet av kjernemelk samt også egg, sukker, fløte og/eller andre melkeprodukter, vanilje, sitron og tidligere også muskat.
Opprinnelig var koldskålen en type velling. Den fantes i flere varianter fremstillet av vin, øl, frukt eller kjernemelk, og disse ble gjerne brukt som forretter om sommeren. Det er dog kun kjernemelksvarianten som forekommer i nåtidens danske kjøkken, hvor man også kan finne ferdiglavede varianter. Tradisjonelt spises kærnemælkskoldskål med småkaker som f.eks. kammerjunkere.
Hotel Bayerischer Hof (München)

Hotel Bayerischer Hof er et luksushotell på Promenadeplatz i den nordvestlige Altstadt i München. Hotellet ble oppført i 1839 etter ønske fra kong Ludvig I som ytret ønske om et førsteklasses hotell. Hotellet er årlig åsted for Sikkerhetskonferansen i München.
The Beatles' Long Tall Sally

Sporliste

Alle sanger skrevet av Lennon–McCartney, dersom ikke annet er oppgitt.
Argos Panoptes

Argos Panoptes (gresk: Ἄργος Πανόπτης), «Argos den altseende»; latin: Argus) var i gresk mytologi et stort monster med hundre årvåkne øyne, argusøyne, over hele kroppen. 
Argos var satt av Hera til å passe på en av Zevs' elskerinner, kongsdatteren og nymfen Io, og Zevs ba Hermes om hjelp. Argos' øyne byttet på å sove, så noen var alltid åpne. Dette løste Hermes ved å spille på sølvfløyten sin og lure Argos' øyne i søvn. Noen versjoner forteller også at han snakket øynene i søvn med kjedelig prat. Deretter kappet han hodet av beistet. Øynene ble tatt ut og satt på fjærene til påfuglen, av Hera.
Samlerobjekt

Samlerobjekt eller samleobjekt er en gjenstand eller noe annet som anses for å ha samlerverdi av samlere. Samlerobjekt kan være kunst, antikviteter eller vanlige produkter av forskjellig type, karakter og økonomisk verdi. Det kan også være sjeldenheter fra naturen eller spesielt fine eksemplarer av noe. Ofte er det gamle, hverdagslige bruksting eller saker fra populærkulturen som opprinnelig ikke har kostet så mye. Et nytt produkter som blir laget i begrensede mengder eller spesielle varianter, for eksempel bøker eller plater i små opplag eller særlig påkostede utgaver, kan merkes og markedsføres som «samleobjekt», på engelsk ofte kalt collectable eller collector's item. I en privat eller offentlig samling kan slike objekter være valgt ut og ordnet etter for eksempel tematiske, historiske eller geografiske fellestrekk.
Ferrotypi

Ferrotypi (fra gresk ferro, jern og typia avtrykk) er en utdatert metode for fremstilling av fotografier med positivt trykk. Metoden ble kjent i 1853 og patentert i 1856. Den skilte seg lite fra den etablerte metoden ambrotypi, men der den metoden nyttet en emulsjon av jodkollodium og sølvnitrat mot en glassplate, ble det i ferrotypi brukt en sort- eller brunlakkert jernplate.
Ferrotypi hadde lavere kvalitet enn ambrotypi, men den var billigere og raskere. Kanonfotografer reiste rundt på tettsteder og markeder med fotokassen og søkte oppdrag. Navnet kanonfotografering kom av kameraets utseende, og fordi bildet ble ferdig på noen minutter. Metoden overlevde til godt inn på 1900-tallet på grunn av tilgjengeligheten, kostnadene og den raske fremstillingen av bildene.
Bilder av ferrotypi har hatt stor interesse blant historikere siden bildene i større grad viser andre samfunnslag enn det som var vanlig i annen type fotografering.

Tinntype

Tinntype er lik ferrotypi, men det nyttes en tinnbelagt jernplate. Bortsett fra at bildene ble noe lysere skiller metoden seg lite fra ferrotypi.
Umm Kulthum

Bakgrunn og virke

Umm Kalsoum ble født i Tamay-az-Zahayra i regionen Ad Daqahliyah. Hennes eksakte fødselsdato er ukjent, men det var trolig den 4. mai. Allerede i ung alder viste hun talent for sang. Hennes far, en imam, lærte henne å synge Koranen. Da hun var rundt tolv år gammel lot han henne kle seg ut som en gutt, slik at hun kunne delta i en liten sanggruppe som han ledet. I sekstenårsalderen ble hun oppdaget av Abu El-Ala Mohamed, en kjent egyptisk sanger, og luttspilleren Zakaria Ahmed. De to ba henne følge med dem til Kairo. Hun ventet til hun var 23 år før hun aksepterte.
Da hun så kom til Kairo møtte hun den berømte poeten Ahmed Rami, som skrev over 100 sanger til henne. Rami innarbeidet arabisk og persisk litteratur i sangene, noe som bidra til hennes popularitet. Rami hadde studert ved Sorbonne og elsket den franske litteraturen, og introduserte denne for Umm Khalsoum. Hun ble også kjent med den berømte luttspilleren og komponisten Mohamed El Kasabji. Med ham fikk hun opptre offentlig og ble raskt berømt. I 1932 dro hun ut på turné i Midtøsten, til Damaskus, Bagdad, Beirut og Tripoli. 
På 1930-tallet arbeidet hun sammen med tekstforfatteren Rami og musikeren El Kasabji, som kombinerte vestlige musikkinstrumenter som kontrabass og cello med klassiske instrumenter fra Midtøsten.
Umm Khalsoum fikk på 1930-tallet problemer med helsen, og i 1946 fikk hun av en alvorlig infeksjon i luftrøret. Helsebekymringene gjorde henne deprimert. I 1949 ble hun lagt inn på sykehus i USA. Der fikk hun en infeksjon på øynene som førte til at hun måtte gå med mørke solbriller resten av livet.
I 1954 giftet hun seg med legen og hudspesialisten Hasan al-Hifnawi. I 1955 gjenopptok hun sin sangkarriere, og samarbeidet blant annet med komponisten Abdel al-Wahab. Han skrev ti sanger til henne, blant annet den kjente Inta umri. Hennes popularitet var fortsatt like stor. Etter Egypts nederlag i seksdagerskrigen samlet hun inn penger ved å gi konserter.
Fra 1971 ble helsen hennes forverret, og flere konserter ble avlyst. Hennes siste konsert var i desember 1972. Den 13. mars 1973 var hun i platestudio for siste gang og sang inn Hakam aalayna al-hawa.
Hun fikk medisinsk behandling i USA fra 1973 til 1975 da hun reiste hjem. Den 3. februar 1975 døde Umm Khalsoum som følge av nyresvikt. Det blir anslått at fire millioner i Kairos gater fulgte begravelsen. I 1996 laget Michal Goldman dokumentarfilmen Umm Kulthum. A voice like Egypt fortalt av Omar Sharif. I 2001 åpnet regjeringen et eget museum med hennes personlige eiendeler og dokumentasjon av hennes karriere.
Ruzizi (elv)

Den Rusizi, Ruzisi eller Ruzizi er ei elv i Sør-Kivu som kobler Kivusjøen til Tanganyikasjøen. Lengden er 117 km.
Thüringer Landessternwarte (TLS) Karl Schwarzschild-Observatorium

Thüringer Landessternwarte (TLS) Karl Schwarzschild-Observatorium er et astronomisk observatorium i Tautenburg, 10 km nordøst for Jena, i Saale-Holzland-Kreis iThüringen, Tyskland. Observatoriet ble opprinnelig grunnlagt i 1960 som et institutt som var tilknyttet Akademie der Wissenschaften der DDR. I 1992 ble det omdannet til et statlig observatorium i delstaten Thüringen.
Observatoriet er oppkalt etter astronomen og fysikeren Karl Schwarzschild.
Observatoriet har det største teleskopet i Tyskland, som også er det største Schmidt-teleskop i verden. Teleskopet er laget av VEB Zeiss Jena i DDR. Speilet er 2 meter i diameter, mens teleskopets irisblender er 1.34 meter.
Den 5. april 2005 observerte observatoriet en eksoplanet rundt stjernen HD 13189.
Espen Lysdahl

Karriere

Espen Lysdahl debuterte i verdenscupen i super-G i Gröden 18. desember 2009. I junior-VM i alpint 2010 tok han sølv i super-G og bronse i storslalåm. I Norgesmesterskapet i alpint 2010 tok han bronse i superkombinasjonen.
14. desember 2014 tok han sine første verdenscuppoeng da han fra startnummer 42 kjørte inn til niendeplass i slalåm i Åre.
Sjømilitære Samfunds fortjenstmedalje

Sjømilitære Samfunds fortjenstmedalje er en utmerkelse som tildeles av Sjømilitære Samfund. Medaljen regnes som en offisielt anerkjent norsk utmerkelse og er godkjent til bruk på norsk militær uniform.
Sjømilitære Samfunds fortjenstmedalje ble innstiftet i 1901. Medaljen er i gull (forgylt sølv) og bærer på forsiden Norges riksvåpen med krone satt over et arrangement av korslagte flagg, anker, tauverk og forskjellige våpen. Etter unionsoppløsningen i 1905 fikk medaljen ny utforming med Norges nye riksvåpen. Innskriften «SJØMILITÆRE SAMFUND» er plassert i en bue øverst på medaljens forside. Baksiden har en krans av eikeløv og grankvister. Inne i kransen står innskriften «GLORIA CORONAT OPUS» (æren kroner verket) fordelt over tre linjer. Medaljen er gravert av Ivar Throndsen. Bortsett fra innskriftene er medaljen lik den som tildeles for Sjømilitære Samfunds prisoppgave, kalt Sjømilitære Samfunds medalje for besvarelse av prisoppgave. Sjømilitære Samfunds fortjenstmedalje er opphengt i et blått bånd som har to smale gule striper langs kantene. Båndet er utstyrt med metallklemmer øverst og nederst. Den øverste bærer mottagerens navn.
Sjømilitære Samfunds fortjenstmedalje tildeles foreningens æresmedlemmer. Utnevnelse til æresmedlemskap forekommer svært sjeldent. Blant mottagerne er kong Haakon, kong Olav, kong Harald og kronprins Haakon.
Croydon kraftverk

Croydon kraftverk er et oljekraftverk i Bristol Township i Bucks County, delstaten Pennsylvania i det østlige USA. Det har en installert produksjonskapasitet på 497 MW, fordelt på 8 like store blokker / turbiner. Operatør er Exelon Corp. Brenselkilden er fyringsolje.
Tone Lise Moberg

Biografi

Moberg tilegnet seg jazz ved å skrive sanger ved pianoet og gjør sine egne versjoner av jazzstandarder. Hun studerte jazz på Guildhall School of Music and Drama i London, dannet flere band, og spilt på jazzfestivaler og jazzklubber i Norge. Hun har også bodd og studert sang ved Leeds City College i England. Hun flyttet til Trondheim i noen år mens hun gikk på Jazzlinja ved Norges teknisk-naturvitenskapelige universitet (NTNU), før hun bosatte seg i Bergen. Her studerte hun ved Griegakademiet. Hennes debut-soloalbum er Looking On (2006)  som ble spilt inn med trommeslager Stein Inge Brækhus, bassist Torbjørn Hillersøy, keyboarder Eivind Austad, og trompeter Snorre Farstad.
Biggleswade United FC

Biggleswade United er en engelsk fotballklubb. Simen Stamsø Møller har spillt for klubben i 2017.
Tall Baydar

Tall Baydar er et lavt fjell i Syria, i den vestlige delen av provinsen Al Hasakah. Høyden er 404 moh. Fjellet har gitt navn til en nå utdødd dialekt av språket akkadisk.
Sandeid

Den tidligere kommunen Sandeid

Sandeid er en tidligere selvstendig kommune i Rogaland som opprinnelig var en del av Vikedal formannskapsdistrikt. Sandeid ble skilt ut fra Vikedal 1. januar 1923 og hadde da 558 innbyggere.
Sandeid var selvstendig kommune frem til 1. januar 1965 da den ble slått sammen med deler av Skjold, Vats, Imsland og Vikedal til den nye Vindafjord kommune. Sandeid hadde på dette tidspunktet 876 innbyggere.
Kystkulturdagene er en årlig festival som blir arrangert i Sandeid.
Nynorsk er opplæringsmålet på skolen i Sandeid.
Slirå

Slirå ligger 1301 moh. på strekningen Finse – Hallingskeid på Bergensbanen, i Ulvik kommune i Hordaland. På Slirå ligger en rallarbrakke, vokterbolig og meteorologisk målestasjon. Rallarbrakken er trolig en «Provisorisk Arbeiderbarakke» oppført i 1901 i forbindelse med arbeidet med Bergensbanen. Brakken har siden blitt påbygget, sist på 1950-tallet, slik at den kunne huse opptil 15 mann. På grunn av snøforholdene på høyfjellstrekningen ble det bygget vokterboliger for hver 3 kilometer, tilsammen 77 typeboliger i tre eller stein. Slirå er av typen «Mindre dobbelt Vogterbolig i Træ for Taugevand – Aal-banen», tegnet av arkitekt Paul Armin Due i enkel jugendstil og oppført i 1907. Boligen ble brukt som ingeniørbolig fram til 1909. Senere ble boligen brukt i forbindelse med anleggsarbeid på strekningen. Etter at Finsetunnelen åpnet i 1993 går det ikke lenger vanlig togtrafikk forbi stedet, og siden 2001 har eiendommen vært i privat eie.
Sammen med Fagernut vokterbolig og Sandå stikningsbu ble rallarbrakken og vokterboligen på Slirå ble fredet av Riksantikvaren i 2002.
På Slirå målestasjon i januar 1942 ble Hordalands laveste offisielt registrerte månedsmiddeltemperatur målt til -17,1 °C.
Tangkuban Prahu

Tangkuban Prahu er et aktivt vulkansk fjell (toppunkt 2 084 moh.) på øya Java i Indonesia, beliggende 30 kilometer nord for provinshovedstaden Bandung . I april 2005 ble det registrert økt aktivitet fra denne vulkanen, som ble vurdert å ha sammenheng med flere jordskjelv i Sørøst-Asia tidligere samme år og det store jordskjelvet 26. desember 2004, som utløste en stor tsunami. Det forrige større utbruddet fra denne vulkanen var i 1983.
Wearable art

Wearable art (norsk: kroppsbåret kunst) omfatter smykker, masker og plagg, der verkets uttrykk er viktigere enn funksjonalitet. I mange tilfeller er plagget eller smykket kun ment for utstilling. Materialene kan være ulike former for tekstil, lær, plast, fjær, metall, pels og ekte og uekte stener, og teknikkene som brukes er like varierte.
Wearable art-bevegelsen utviklet seg mot slutten av 1960-årene. Store sosiale, politiske og kulturelle omveltninger ga god grobunn for personlige uttrykk og utforskning når det gjaldt utsmykning. Bevegelsen blomstret i 1970-årene, og er fortsatt aktuell etter 2000.
Kunstnere som Isamaya Ffrench og Magnhild Kennedy (Damselfrau) lager eksperimentelle masker som wearable art, av materialer som legoklosser (Ffrench); plastgjenstander, pomponger, gamle blonder og hår (Kennedy).
Vozrozjdenijaøya

Vozrozjdenijaøya (russisk: Остров Возрождения – Ostrov Vozrozjdenija, oversatt: «Gjenfødelsesøya», usbekisk: Tiklanish orollari), er ei tidligere øy, nå ei halvøy, i Aralsjøen. Den ble ei halvøy i 2002, som følge av den pågående inntørkingen av Aralsjøen. Den opprinnelige øya lå i den sentrale delen av Aralsjøen, i den sovjetiske delrepublikken Usbekiske SSR, det nåværende Usbekistan, men landområdet er nå omstridt mellom Usbekistan og Kasakhstan. Vozrozjdenijaøya var et av hovedlaboratoriene og testområdene for Sovjetunionens Mikrobiologiske Krigføringsgruppe.
I 1948 ble det opprettet et topphemmelig sovjetisk laboratorium for biologiske våpen på øya. Kunnskap om installasjonene på øya ble spredt til Vesten av sovjetiske avhoppere, herunder Ken Alibek, den tidligere lederen for Sovjetunionens program for biologiske våpen. Ifølge senere frigitte dokumenter var det her at bakterier av miltbrann (Bacillus anthracis), byllepest (Yersinia pestis) og tularemi (Francisella tularensis) ble våpenisert og lagret. Hovedbyen på øya, Kantubek, hadde en gang 1500 innbyggere, men er i dag en spøkelsesby.
De ansatte ved laboratoriet forlot øya på slutten av 1991. Mange av beholderne som inneholdt sporene ble ikke forsvarlig lagret eller ødelagt, og over det påfølgende tiåret oppsto det lekkasjer på mange av dem. Etter hvert som Aralsjøen fortsatte å trekke seg tilbake ble området i stadig større grad knyttet til fastlandet. Mange forskere fryktet at dyr skulle vandre inn fra de omliggende landområdene og etterhvert føre smittestoffer ut fra anlegget til omverdenen. Militære i NATO og Usbekistan fryktet også at terrorister kunne skaffe seg materiale til biologiske våpen her. Denne frykten ble forsterket da øya i 2002 ble landfast og tilgjengelig fra sør.
Brian Hayes, en biokjemisk ingeniør tilknyttet Defense Threat Reduction Agency under USAs forsvarsdepartement, ledet våren og sommeren 2002 en ekspedisjon til Vozrozjdenijaøya for å nøytralisere det som sannsynligvis var verdens største lager for miltbrann. Hans team på 113 personer nøytraliserte mellom 100 og 200 tonn miltbrannsporer over en periode på tre måneder. Kostnadene for opprenskningsoperasjonen var rundt 5 millioner USD.
Galápagospelssel

Beskrivelse

Galápagospelsselen er den minste av øreselene. Den har gråbrun pels. Voksne hanner er ca 1,5 meter lang og veier rundt 64 kg. Hunnene er ca 1,2 meter lange og veier rundt 28 kg. Galápagosselene er de selene som bruker minst tid i vannet, rundt 70 prosent av tiden er de på land.

Utbredelse

Galápagospelsselene er endemisk for Galápogosøyene, og forekommer på de steinete kystområdene på øyene, hvor de lever i store kolonier.

Reproduksjon

Hunnselene lager egne territorier i koloniene i paringstiden, som foregår mellom august og november, hvor de senere oppdrar ungene sine.
Galápagosselen er den selen som bruker lengst tid på å oppdra ungene sine. Hunnene får bare en unge, og først etter en uke drar hun ut for å skaffe mat. Så drar hun tilbake til ungen periodevis for å die den i noen få dager, før hun deretter drar for å skaffe mat igjen. Hunner kjenner igjen ungen sine på lukten og lyden deres, og ungene kjenner igjen moren sin på hennes tiltrekningsrop.

Ernæring

Galápagosselen lever for det meste av fisk, blekksprut og skalldyr. De fanger maten sin nær kysten, og som regel også på overflaten av vannet. Likevel er det sett at de har dykket ned til 169 meter. De fanger som regel maten om natten, for da det er enklere å fange dyrene i vannet.
Norgesmesterskapet i bueskyting 2017

Norgesmesterskapet i bueskyting 2017 bestod av flere arrangementer som i 2017 kåret norgesmestere i bueskyting.
NM innendørs ble arrangert i Skedsmohallen på Lillestrøm 31. mars - 2. april med Lillestrøm & Omegn Bueskyttere som arrangør.
NM i skiveskyting ble arrangert på Kongsten fort i Fredrikstad 18.–20. august med Fredrikstad Bueskyttere som arrangør.
NM i 3D ble arrangert i Galåen i Røros 2.–3. september med HEG IL som arrangør.
NM i feltskyting ble arrangert i Årdal 16.–17. september med Klepp Bueskyttere som arrangør.
Kongepokalene ble vunnet av Katrine Hillestad, Stig Gøran Berget og Ola Klåpbakken.